Outa sê ‘nee’ vir regstryd met Christo Wiese | Netwerk24
Outa sê ‘nee’ vir regstryd met Christo Wiese
Deur Hanlie Stadler 20 Julie 2018 13:34
Die Organisasie teen Belastingmisbruik (Outa) sê hy gaan nié self toetree tot die regstryd om Christo Wiese en ander hooggeplaastes vir beweerde "ontoelaatbare belastingvermyding", soos die belastinggaarder dit stel, te vervolg nie.
Wayne Duvenage, uitvoerende hoof van Outa.
Wayne Duvenage, uitvoerende hoof van Outa, sê die organisasie se ondersteuners het hom op Twitter en Facebook gevra om betrokke te raak om “teen Wiese op te tree en te verseker dat geregtigheid geskied”.
Duvenage sê so ’n private vervolging sou die staat se vermoë om sy werk te doen, verswak.
“Outa is hier om die bestaande openbare stelsels te versterk en die regering aan te moedig om sy werk te doen.
“Die privatisering van sake teen groot (beweerde) belastingontduikers kan die staat se vermoë om sy werk te doen, verswak, en ons kan opeindig met wanfunksionele openbare stelsels wat nie gewone burgers dien nie.
“Ons verantwoordelikheid by Outa is om te verseker die regering gebruik ons belastinggeld doeltreffend om (beweerde) belastingontduikers te vervolg.”
Duvenage doen egter wel ’n beroep op die Suid-Afrikaanse Inkomstediens (SAID) dat groot sake van beweerde belastingbedrog meer deursigtig gemaak word, veral nadat dit beslis is. “Mense wat belasting op groot skaal vermy, moet in die openbaar by die naam genoem word sodat regeringsdepartemente en maatskappye kan vermy om in die toekoms met hulle saam te werk.”
Outa sê hy glo belastingvermyding en belastingontduiking in die private sektor en deur welvarende mense “bedreig die ekonomie” en is ’n “misdaad teen die mense”.
“As dit waar is dat Christo Wiese sy persoonlike ryk uitgebrei het op die rug van hardwerkende Suid-Afrikaners deur sy belastingverpligtinge aan die samelewing te ontduik, moet hy die volle mag van die gereg verduur en Outa raai die SAID en Valke ten sterkste aan om teen hom en ander individue wat (na bewering) die staat bedrieg het, op te tree.”
Dis met verwysing na die amaBhungane-berig dat Wiese en nog drie individue die SAID na bewering R216,6 miljoen skuld vir ingewikkelde lenings- en dividendetransaksies wat met die firma Tullow Oil se verkoop van sy filiaal Energy Africa te make het.
Wiese se Titan-groep het Energy Africa ’n ruk lank besit. Die regsfirma ENSafrica was by van die transaksies betrokke.
Wiese het aan amaBhungane gesê hy het hoegenaamd geen voordeel uit enige van die transaksies getrek nie.
Wiese het aan Netwerk24 bevestig hy is “in die ope hof” in ’n geskil met die SAID betrokke.
“Dit is ’n formele dispuut en die hof sal besluit wat is reg. Dit gebeur met alle belastingbetalers. Ek steek niks weg nie. Daar is niks sinisters daaraan nie.
“Ons het topregsadvies wat sê ons is 100% reg.”
Die saak kom op 22 Augustus in die hooggeregshof in Kaapstad voor.
Kommentators het ná publikasie van die amaBhungane-berig op Twitter te velde getrek teen sogenaamde “witmonopoliekapitaal” en die “Stellenbosse mafia”, met verwysing daarna dat dit lyk asof welvarende wit mense makliker hul belastingplig ontduik.
Daar is ook ’n beroep dat die belastingsake van Markus Jooste, voormalige uitvoerende hoof van Steinhoff, en van voormalige direkteure van VBS Mutual Bank, wat in kuratele is, ondersoek word.
Meer oor: Ens Africa | Titan | Tullow Oil | Markus Jooste | Christo Wiese | Belastingontduiking | Belasting | Outa | Suid-Afrikaanse Inkomstediens
Wiese, regsfirma bestry belasting-saak
Doen dié 8 goed dan skep verbruikers asem – Outa
Outa wil Eskom se Nersa-saak keer
Outa se storie oor toilet-koste is twak, sê staat